অবশেষে জানা গেল কাজটা একধরণের বাচিকশিল্প। থিম্ বেসড্ ঝগড়া করতে হবে। শুনে তো পুলিন হাঁ। আলতা অবিশ‍্যি বেশ মন দিয়ে শুনতে লাগল। “দ‍্যাখো বাপু, আমার কাছে নিত‍্যিদিন হাজারটা অভিযোগ অনুযোগ আসে। সব জায়গায় যাওয়া আমার পক্ষে সম্ভব নয়। যে সব কাজে মুখের দু-চারটে চোপাই যথেষ্ট সেই সব কাজে আমার তৈরী ননস্টপ ন‍্যাস্টির সদস‍্যরা, মানে তোমরা যাবে। সেখেনে গিয়ে প্রতিপক্ষকে একেবারে কথার তোড়ে কুপোকাত করে ফেলবে। ঝগড়া হতে হবে থিম্ বেসড্, ফোকাস্ড এবং মারকাটারি। প্রত‍্যেকদিন এসে নতুন থিম পেয়ে যাবে। সঙ্গে সঙ্গে লেসন প্ল‍্যান বানিয়ে নেবে মগজে এবং স্পটে গিয়ে গান ফায়ার দাগবে। বুঝেছ?”